text: [{"text_idx": "#000000", "text": "In sha Allah Ilma namaa daandii qajeelumma,gammachuu fi milkaa'innaa itti akeekudha."}, {"text_idx": "#000007", "text": "Al-Malik (Mootii)\u2013 jechuun Kan ajaju, Kan dhoowwu, kan jabeessu, kan xiqqeessu, badhaasuu fi adabuudha. Akkasumas, Kan dhimmoota gabroota Isaa too\u2019atu, akka fedhetti jijjiruu, qindeessu fi gaggaragalchuudha.\u201d Rabbiin subhaanahu Mootii waan ta\u2019eef gabroota Isaa ni ajaja, ni dhoowwa. Nama Isaaf ajajame ni jabeessa, ni badhaasa. Nama Isaaf ajajamu dide immoo ni salphisa, ni adaba."}, {"text_idx": "#000008", "text": "Al-Qudduus-jechuun Qulqulluu. Kana jechuun sharrii, hir\u2019inna, amaloota hanquu fi badoo hundarraa qulqulluu kan ta\u2019eedha. Wanta Isaaf hin malle hundarraa kan qulqullaa\u2019edha."}, {"text_idx": "#000009", "text": "As-Salaam-jechuun hanqinna hundarraa nagaha Kan ta\u2019e. Inni Jiraataa jireenyi Isaa du\u2019a, muguu, hirribaa fi jijjirama irraa nagaha taatedha. Inni Danda\u2019aa dandeettin Isaa ifaajee fi dadhabbii irraa nagaha ta\u2019eedha. Inni beekaa beekumsi Isaa wanti hanga atamii geessu jalaa miliquu ykn dhokachuu irraa nagaha ta\u2019eedha. Amaloonni Isaa biroos akkuma kana. Amaloonni (sifaanni) Isaa hundi guutuu hanqinna hundarraa nagaha ta\u2019aniidha. Hojiin Isaa taphaa fi zulmii irraa nagaha kan ta\u2019eedha. Maqaaleen Isaas wanta badaa irraa nagaha kan ta\u2019aniidha. Maqaan As-Salaam jedhu amaloota guutuu hunda Isaaf mirkaneessuu fi amaloota hanquu hunda Isarraa dhabamsiisuu of keessatti qabata. [3]"}, {"text_idx": "#000010", "text": "\u201cAl-Mu\u2019min\u201d-namoota Isatti amananii fi Isa sodaatan adabbii Isaa irraa nagaha kan godhu, gabroota Isaa isaan miidhu (zollomu) irraa nagaha kan godhu.[4] Rabbiin subhaanahu wa ta\u2019aalaa namoota Isatti amananii hojii gaggaarii hojjatanii fi hojii badaa dhiisan adabbii jalaa nagaha isaan baasa. Warra badii hojjatanis haqa malee isaan hin miidhu (hin zollomu). Wanta isaan hin hojjanneen isaan hin adabu. Badii hojjatan qofaan isaan adaba. Inumaa, adabbiin isaanitti bu\u2019uun dura gara Isaatti deebi\u2019uun yoo araarama Isa kadhatan, isaan hin adabu. Gabaabumatti Al-Mu\u2019min gabrootaaf nageenya kan kennuudha. Ingliffaan: the Giver of security, Amaariffaan: \u1338\u1325\u1273\u1295 \u1230\u132a\u12cd jechuun hiikan."}, {"text_idx": "#000011", "text": "Maqaa Mootii jedhu maqaalee sadan kanniin walitti aanse dubbachuu keessa faayda maalitu jira jettanii yaadduu?Maqaa Malik (Mootii) jedhu booda maqaalee kanniin dubbachuun yaada, \u201cInni akka mootii addunyaa hanqinnaan beekkamaniiti\u201d jedhee namni akka hin yaannef maqaalee sadan kanniin dubbate. Jalqaba Al-Qudduus jechuun hanqinna hundarraa qulqulluu akka ta\u2019e dubbate. Hojiin Isaa hin mul\u2019annee ganuu fi shira (dhara) irraa qulqulluu akka ta\u2019e ibsuuf Al-Mu\u2019min jechuun dubbate. (Al-Mu\u2019min uumamtoota Isaa waan tasgabbeessuf, haqa malee waan isaan hin miinef akka moottota addunyaa isaan hin ganu.)"}, {"text_idx": "#000012", "text": "Hojiiwwan Isaa ifatti mul\u2019atan zulmii fi cunqursaa irraa nagaha waan ta\u2019eef As-Salaam jedhe.[5] Rabbiin zulmii fi cunqursaa irraa nagaha (qulqulluu) waan ta\u2019eef akka moottota addunyaa nama hin miidhu."}, {"text_idx": "#000013", "text": "Al-Muhaymin- uumamtoota Isaa Kan ilaaluu fi eegu.[6] Rabbiin subhaanahu wa ta\u2019aalaa wanta namoonni hojjatan hunda ni ilaala."}, {"text_idx": "#000014", "text": "Maqaa Al-Mu\u2019min booda Al-Muhaymin dubbachuun \u201cNamoota tasgabbeessuun dadhabinna ykn kan biraa sodaachuun\u201d yaada jedhu haaqa. Beekaa! Uumamtoota Isaa kan ilaalu fi eegu ta\u2019uu waliin isaan tasgabbeessuun hikmaaf (ogummaafi), isaaniif rahmata gochuufi.[7]"}, {"text_idx": "#000015", "text": "Namoonni yommuu maqaalee \u201cAl-Qudduus, As-Salaam fi Al-Mu\u2019min\u201d dhagahan nageenyi isaanitti dhagahama. Tarii sababa kanaan, Rabbiin kan nama hin miinedha, nama tasgabbeessudha jechuun badii keessatti taruu danda\u2019u. Kanaafu, akka badii keessatti hin tarreef maqaalee Isaa biroo kaasun barbaachisaadha."}, {"text_idx": "#000016", "text": "\u201cAl-Aziiz\u201d- Injifataa hin moo\u2019atamne. Haloo baafachu keessatti Jabaa kan ta\u2019e.[8] Namoota Isaaf ajajamu didanii fi badii hojjachuu itti fufan adabuu irratti jabaadha. Adabbii cimaan isaan qaba. Injifannoon Isaa jabaadha, humni Isaas jabaadha."}, {"text_idx": "#000017", "text": "Al-Jabbaar-Dirqisiisaa. Rabbiin uumamtoota Isaa wanta fedhe irratti ni dirqisiisa. (Uumamtoota irratti du\u2019a yoo murteesse, uumamtoonni ni du\u2019u. Akka dhalatan yoo fedhe ni dhalatu. Du\u2019aan booda akka kaafaman yoo fedhe dirqiin ni ka\u2019u.) Akkasumas, Al-Jabbaar jechuun dhimmoota uumamtoota Isaa Kan fooyyessuudha. [9] Hiikni biraa Al-Jabbaar uumamtoota Isaati ol ol\u2019aanaa kan ta\u2019eedha.[10]"}, {"text_idx": "#000020", "text": "Maqaa Al-Muhaymin booda maqaalee sadan kanniin dubbachuun faaydan isaa maalidha jettanii yaadduu?Deebiin isaa, maqaaleen sadan jalqaba irratti eeraman, (Al-Qudduus, As-Salaam fi Al-Mu\u2019min)\u201d kunuunsa fi xiyyeeffannoo waan isaaniif godhuuf gabrootaaf tasgabbii qofa labsu. Maqaan al-muhaymin jedhu immoo dhimmoota lamaan walitti dhufan labsa. Kanaafu, akka namoonni Rabbiin Injifataa homtu Isa hin dadhabsiifne ta\u2019uu beekaniif maqaa Al-Aziiz jedhu itti aanse dubbate. Maqaan Al-Jabbaar jedhu itti aane dhufe. Kunis uumamtoota Isaa fedhii Isaatiif akka bulan taasisuu agarsiisa. Itti aanse maqaa Al-Mutakabbir. Kunis Guddinni kan Isaa ta\u2019uu agarsiisa. Wanti hundi Guddinna Isaatii gaditti garmalee xiqqaadha. Kanaafu, amaloonni kunniin gama sodaatin ta\u2019uu, akkuma amaloonni jalqabaa gama abdiitiin ta\u2019an.[12] Maqaaleen \u201cAl-Qudduus, As-Salaam fi Al-Mu\u2019min\u201d akka Rabbiin abdatan yommuu nama taasisan, maqaaleen \u201cAl-Aziiz, Al-Jabbar, Al-Mutakabbir\u201d immoo akka Rabbii ol\u2019aana sodaatan nama taasisu."}, {"text_idx": "#000021", "text": "\u201cWanta isaan itti qindeessan irraa Rabbiin qulqullaa\u2019e.\u201d Wanta namoonni Isa waliin gabbaran (shirkii) hundarraa Rabbiin qulqullaa\u2019e. Wanta mushrikoonnii fi namoonni Isa faallessan jedhan hundarraa Inni qulqullaa\u2019e.[13]"}, {"text_idx": "#000022", "text": "Guduunfaa\u261dRabbiin subhaanahu wa ta\u2019aalaa amaloota gugguutuu qaba. Hir\u2019inni homaatu amaloota (sifaata) Isaa keessatti hin argaman. Kanaafu, haqaan Gabbaramu kan qabu Rabbii olta\u2019aa qofa. \u261dNamni Rabbiin olta\u2019aan Mootii fi Al-Muhaymin ta\u2019uu beeke, Isaaf ajajama. Sababni isaas, Mootiin kan ajaju, dhoowwu, badhaasu fi adabuudha. Al-Muhaymin jechuun immoo kan eegu fi ilaaludha. Rabbiin subhaanahu wa ta\u2019aalaa gabroota Isaa erga ajajee fi dhoowwe booda isaan badhaasuf ykn adabuuf hojii isaanii hunda ni ilaala, ni galmeessa. Kanaafu, namni kana yoo beeke, Mootii Ol\u2019aanaaf ni ajajama. \u261dMaqaaleen \u201cAl-Qudduus, As-Salaam, Al-Mu\u2019min\u201d Rabbii olta\u2019aatti dhiyaachuf hojii gaggaarii akka hojjatanii fi Isa abdatan nama kakaasu. \u261d Al-Aziiz, Al-Mutakabbir fi Al-Jabbaar immoo Isa sodaachun hojii badaa irraa akka dheessan nama taasisu."}, {"text_idx": "#000026", "text": "Dubbii fi Hojii Iimaana Diigan"}]